Vier gevonnis ná Nuwejaar-tragedieRob Meek. Foto: Royal Cape Yacht Club Meek se vier moordenaars is intussen in die Mthatha-hooggeregshof, wat in Port St. Johns gesit het, gevonnis. Luxolo Tyali, woordvoerder van die Nasionale Vervolgingsgesag (NVG), het gesê Siyavuya Madikizela (21), Sifiso Mnyandu (23), Jongile Mcologwane (24) en Nceba Zobhula (23) is skuldig bevind aan moord, poging tot roof en die onwettige besit van ŉ vuurwapen en ammunisie. Madikizela het die tuisgemaakte vuurwapen afgevuur wat Meek se dood veroorsaak het. Hy is tot 24 jaar tronkstraf gevonnis vir moord, terwyl die ander drie tot 22 jaar tronkstraf elk gevonnis is op dieselfde aanklag. Vier jaar van die drie se vonnisse is vir vyf jaar opgeskort. Die vier is ook tot 10 jaar tronkstraf gevonnis vir poging tot roof en twee jaar vir die onwettige besit van ŉ vuurwapen en ammunisie. Die vonnisse sal gelyklopend met die moordvonnisse uitgedien word, wat beteken Madikizela sal effektief 20 jaar tronkstraf uitdien en die ander drie 18 jaar tronkstraf elk. Meek, ‘n bekende seevaarder en stadsontwerper, het saam met sy vrou, twee dogters en ander familielede in ŉ selfsorgstrandhuis naby Port St. Johns tuisgegaan. Hulle het Oujaarsaand saam geëet en het pas ŉ foto geneem, toe die aand in ŉ nagmerrie ontaard het. Meek se vrou, Di, het destyds aan die Cape Times gesê in die foto wat geneem is, kan mens sien hoe Rob wegkyk omdat hy toe reeds die mans gesien het. Die mans het die familie en vriende met die tuisgemaakte vuurwapen gedwing om op die grond te lê en gedreig om hulle aan te rand. ŉ Skoot is afgevuur en Meek is gewond. Die mans het hierna gevlug sonder om enigiets te steel. Meek se vrou en dogters het met hom na ŉ hospitaal gejaag, waar hy later aan sy beserings beswyk het. Die vier moordenaars het tydens die verhoor skuld ontken en beweer die vuurwapen is per ongeluk afgevuur. Hulle het gesê hulle wou nie die familie beroof nie. Die NVG het die vonnis verwelkom.